VENDIM

Nr. 303, datë 17.11.2025

MBI DHËNIEN E AUTORIZIMIT TË ERE-s PËR VENDOSJEN E KUOTAVE TË SHOQËRISË “KLOS TORRENT WORKS” SHPK SI MJET PËR GARANTIMIN E DETYRIMIT NDAJ “BANKA E PARË E INVESTIMEVE – ALBANIA” SHA.

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 9, pika 8, dhe 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionarit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 17.11.2025, mbasi shqyrtoi relacionin me nr. 1828/8 prot., datë 13.11.2025, të Drejtorisë së Licencimit dhe Autorizimeve, “Mbi kërkesën e shoqërisë ‘Klos Torrent Works’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,

konstatoi se:

Për qëllime të shqyrtimit të kërkesës për dhënien e autorizimit për shoqërinë “Klos Torrent Works” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria, me shkresën nr. 1828/4 prot., datë 8.10.2025, ka paraqitur aplikimin dhe dokumentacion/informacion për marrjen e autorizimit nga ERE për vendosjen e kuotave të saj si mjet për të garantuar përmbushjen e detyrimit ndaj palës kredidhënëse “Banka e Parë e Investimeve – Albania” sh.a.

2. Shqyrtimi i kërkesës dhe kërkesa për dokumentacion plotësues
- Shoqëria “Klos Torrent Works” sh.p.k. (ish “MALIDO – ENERGJI” sh.p.k.), është licencuar me vendimin e Bordit të ERE-s nr. 78, datë 23.10.2009, në veprimtarinë e prodhimit të energjisë elektrike nga hidrocentrali “Klos” me kapacitet prodhimi 1.519 kw, me vendndodhje në rrjedhën e lumit të Fanit, në rrethin e Mirditës.

- ERE, me shkresën nr. 1828/5 prot., datë 22.9.2025 dhe email-in e datës 4.11.2025, i ka bërë me dije dokumentacionin e pa plotësuar/plotësuar pjesërisht për këtë aplikim.

3. Dorëzimi i dokumentacionit plotësues 

- Shoqëria, me shkresat nr. 1828/6 prot., datë 10.11.2025 dhe nr. 1828/7 prot., datë 10.11.2025, ka përcjellë të plotë dokumentacionin e kërkuar.

4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Klos Torrent Works” sh.p.k., rezulton se është dorëzuar dokumentacioni, në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionarit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:

5. Plotësimi i kërkesave të nenit 5:

- Neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores;
- Neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike;
- Neni 5, pika 5 – shoqëria nuk ka paraqitur asnjë kërkesë që dokumentacioni të mos jetë i hapur për publikim, ndaj konsiderohet se nuk e kërkon këtë kufizim.

6. Plotësimi i kërkesës sipas nenit 8:

- Neni 8, pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave;
- Neni 8, pika 2 – janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror, si më poshtë vijon: 

- germa “a” – ekstrakti historik i regjistrit tregtar;
- germa “b” – vendimi i organeve drejtuese: është depozituar vendimi i ortakut të vetëm të shoqërisë “Malido-Energji” sh.p.k., datë 22.5.2024 dhe vendimi i ortakut të vetëm të shoqërisë “Klos Torrent Works” sh.p.k., datë 11.7.2025, nëpërmjet të cilëve është miratuar vendosja e barrës siguruese mbi 100% të kuotave të kapitalit të shoqërisë, si mjet për garantimin e detyrimit ndaj palës kredidhënëse, “Banka e Parë e Investimeve – Albania” sh.a;
- germa “c” – marrëveshjen përkatëse: 

- “Kontratën e kredisë bankare” nr. 2013 rep., nr. 635 kol., datë 22.5.2024, nënshkruar midis palëve;
- “Kontratën e kredisë bankare” me nr. 4954 rep., nr. 1586 kol., datë 7.11.2025, nënshkruar midis palëve;
- “Marrëveshjen siguruese” nr. 4957 rep., nr. 1589 kol., datë 7.11.2025, të nënshkruara midis palëve, ku është rënë dakord të barrësohen 100% të kuotave, me qëllim për të garantuar përmbushjen e detyrimeve të garantuara të përcaktuara në kontratat e kredisë më sipër cituar.

- Neni 8, pika 3 – shoqëria ka shlyer të gjitha detyrimet financiare ndaj ERE-s.

7. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “Klos Torrent Works” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja është nënshkruar me bankë vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.

- Në referencë të nenit 9, pika 8, të “Rregullores për procedurat dhe afatet për vendosjen e kuotave/aksioneve të ortakut/aksionarit që kontrollon interesat e të licencuarit si mjete për garantimin e përmbushjes së detyrimit ndaj të tretëve”, miratuar me vendimin nr. 235, datë 26.11.2021, shoqëria duhet të depozitojë në ERE ekstraktin historik të regjistrit tregtar të QKB-së nga ku të reflektohet ky ndryshim/transferim.
- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s
VENDOSI:

1. Dhënien e autorizimit të ERE-s për vendosjen e kuotave të shoqërisë “Klos Torrent Works” sh.p.k. si mjet për të garantuar përmbushjen e detyrimit ndaj palës kredidhënëse “Banka e Parë e Investimeve – Albania” sh.a. (sipas kontratave të kredisë nr. 2013 rep., nr. 635 kol., datë 22.5.2024; nr. 4954 rep., nr. 1586 kol., datë 7.11.2025, si dhe marrëveshjen siguruese me nr. 4957 rep., nr. 1589 kol., datë 7.11.2025).

2. Dhënia e Autorizimit nga ERE sipas përcaktimeve të pikës 1 të këtij vendimi nuk e çliron shoqërinë “Klos Torrent Works” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

3. Shoqëria “Klos Torrent Works” sh.p.k. të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.
4. Ky vendim është objekt rishikimi nga ERE, në zbatim të pikave 2 dhe 3, si dhe në rast se nga MIE depozitohet një qëndrim ndryshe, në lidhje me kërkesën e bërë nga shoqëria lidhur me detyrimet që i burojnë shoqërisë nga kontrata e nënshkruar me MIE-n datë 3.12.2020 apo çdo akt tjetër i ndryshuar që i ka shërbyer kësaj vendimmarrjeje.

5. Drejtoria e Licencimit dhe Autorizimeve të njoftojë shoqërinë “Klos Torrent Works” sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR
Petrit Ahmeti

